Rigspolitiet har netop offentliggjort, hvor meget narkotika man har fundet og konfiskeret i 2018. Og også i Nordjylland har betjentene i løbet af 2018 fundet og beslaglagt en anseelig mængde stoffer. 10,45 kg amfetamin (8,24 kg i 2017), 869 ecstacy-piller (722 i 2017), 0,48 kg MDMA (0,35 kg i 2017), 77,37 kg hash (110,27 kg i 2017), 0,23 kg heroin (0,05 kg i 2017) og 1,9 kg kokain (2,90 kg i 2017) er det blevet til. Tallene viser store udsving i de enkelte stof-kategorier, men det er ikke ensbetydende med, at der er sket ændringer i danskernes narkoforbrug, lyder det fra Rigspolitiet. - Det er vigtigt at understrege, at selv markante stigninger eller fald i både mængden af narkotika og antallet af beslaglæggelser ikke nødvendigvis er indikationer på en ændring i det generelle billede af narkotikasituationen i Danmark i 2018, siger vicepolitiinspektør ved Rigspolitiets Nationale Efterforskningscenter (NEC) Lars Mortensen. Den anskuelse bakkes op af Johnny Friis, der er centerleder i Center for Sociale indsatser hos Aalborg Kommune, der har ansvaret for misbrugsbehandling. - Vores opfattelse er også, at man skal være varsom med at tolke for meget på ændringer i forbruget på baggrund af politiets beslaglæggelser. Fordi man beslagde flere millioner ecstasypiller sidste år og kun knap 20.000 i år, betyder det ikke nødvendigvis, at bruget er ændret. - Det er stadig hash og de såkaldte party-drugs som ecstasy, amfetamin og det noget dyrere kokain, der er mest populært blandt brugere og misbrugere, og vi ser ikke nogen markante ændringer i forbruget, siger han.

Referat:
Mens der bliver beslagt færre designer-drugs, får lovens lange arm fat i flere stoffer generelt.